AARHUS: Kæmpe kummer med træer, blomster i gaderne og skiltning bliver fra i dag sat op i Graven og Vestergade. De fysiske ændringer markerer, at al færdsel i gaderne frem til 1. oktober er på fodgængernes præmisser.

Det fortæller Aarhus Kommune i en pressemeddelelse.

Tiltaget skal gøre de populære gader endnu mere attraktive for lokale og turister, og efter et succesfuldt forsøg i Graven sidste år bliver konceptet nu udvidet med Vestergade.

- Når vi med enkle tiltag kan skabe små byrum, hvor både beboere, turister og lokale forretningsdrivende er glade, slår vi selvfølgelig til. Sidste års forsøg viste tydeligt, at konceptet understøtter den måde, som Graven allerede bliver brugt på. Jeg er sikker på, at vi vil se samme resultat i Vestergade, og jeg glæder mig over, at vi kan realisere de forretningsdrivendes ønske, forklarer Bünyamin Simsek, rådmand for Teknik og Miljø.